ADDYSG, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Addysg (Cyflenwi Gwybodaeth) (Cymru) 2009 a deuant i rym ar 12 Hydref 2009. 2 Mae'r Rheoliadau hyn yn gymwys o ran Cymru. 3 Nid yw'r Rheoliadau hyn yn gymwys pan fo'n ofynnol i gyflogwr perthnasol neu asiant ddarparu gwybodaeth i'r Bwrdd Gwahardd Annibynnol o dan adran 35, 36 neu 39 o Ddeddf Diogelu Grwpiau Hyglwyf 2006 mewn perthynas ag achos athro cofrestredig neu athrawes gofrestredig, y byddai fel arall yn ofynnol iddynt gyflwyno adroddiad ynghylch y ffeithiau amdanynt o dan reoliad 4(1) neu 5(1) o'r Rheoliadau hyn. Dirymu 2 Mae Rheoliadau Addysg (Cyflenwi Gwybodaeth) (Cymru) 2003 wedi'u dirymu. Dehongli 3 Ac eithrio pan fo'r cyd-destun yn mynnu fel arall, yn y Rheoliadau hyn— mae i “asiant” yr ystyr a roddir i “agent” gan adran 15A(1) o Ddeddf 1998 ; ystyr “athro cofrestredig neu athrawes gofrestredig” (“ registered teacher ”) yw — person sydd am y tro wedi'i gofrestru o dan adran 3 o Ddeddf 1998; person a oedd wedi'i gofrestru o dan adran 3 o Ddeddf 1998 adeg unrhyw ymddygiad neu dramgwydd honedig ar ei ran; neu person sydd wedi gwneud cais am gael ei gofrestru o dan adran 3 o Ddeddf 1998; mae i “cyflogwr perthnasol” yr ystyr a roddir i “relevant employer” gan adran 15(5) o Ddeddf 1998; ystyr “ y Cyngor ” (“ the Council ”) yw Cyngor Addysgu Cyffredinol Cymru; ystyr “ Deddf 1998 ” (“ the 1998 Act ”) yw Deddf Addysgu ac Addysg Uwch 1998; ystyr “gwasanaethau” (“ services ”) yw gwasanaethau a ddarperir i gyflogwr perthnasol yng Nghymru ac mae'n cynnwys gwasanaethau proffesiynol a gwirfoddol; ystyr “ Pwyllgor ” (“ Committee ”) yw Pwyllgor Ymchwilio , Pwyllgor Cymhwysedd Proffesiynol neu Bwyllgor Ymddygiad Proffesiynol a sefydlwyd o dan Reoliadau Cyngor Addysgu Cyffredinol Cymru (Swyddogaethau Disgyblu) 2001 ; ystyr “Pwyllgor Ymchwilio” (“ Investigating Committee ”) yw pwyllgor a sefydlwyd o dan reoliad 3(1) o Reoliadau Cyngor Addysgu Cyffredinol Cymru (Swyddogaethau Disgyblu) 2001; ac ystyr “trefniadau” (“ arrangements ”) yw trefniadau o'r math y cyfeirir atynt yn adran 15A(1) o Ddeddf 1998 i weithiwr sy'n athro cofrestredig neu athrawes gofrestredig wneud gwaith yng Nghymru. Adroddiadau cyflogwr 4 1 O ran cyflogwr perthnasol— a pan fo wedi rhoi'r gorau i ddefnyddio gwasanaethau athro cofrestredig neu athrawes gofrestredig ar sail — i camymddygiad; ii anghymhwysedd proffesiynol; neu iii collfarniad am dramgwydd perthnasol o fewn ystyr “relevant offence” ym mharagraff 8 o Atodlen 2 i Ddeddf 1998; neu b pan allai fod wedi rhoi'r gorau i ddefnyddio gwasanaethau athro cofrestredig neu athrawes gofrestredig ar sail o'r fath pe na bai'r athro neu'r athrawes wedi rhoi'r gorau i ddarparu'r gwasanaethau hynny, rhaid i'r cyflogwr gyflwyno i'r Cyngor adroddiad am ffeithiau'r achos a darparu'r holl wybodaeth a restrir yn Rhan 1 o'r Atodlen ac sydd ar gael i'r cyflogwr mewn perthynas â'r athro neu'r athrawes. 2 Rhaid i'r Cyngor drefnu bod yr holl wybodaeth a ddarperir iddynt o dan y rheoliad hwn ar gael i Bwyllgor Ymchwilio. Adroddiadau asiant 5 1 O ran asiant— a pan fo wedi terfynu trefniadau ar sail— i camymddygiad; ii anghymhwysedd proffesiynol; neu iii collfarniad am dramgwydd perthnasol o fewn ystyr “relevant offence” ym mharagraff 8 o Atodlen 2 i Ddeddf 1998; b pan allai fod wedi terfynu trefniadau ar sail o'r fath pe na bai'r athro neu'r athrawes wedi'u terfynu; neu c pan allai fod wedi ymatal rhag gwneud trefniadau newydd ar gyfer athro cofrestredig neu athrawes gofrestredig ar sail o'r fath pe na bai'r athro neu'r athrawes wedi rhoi'r gorau i ofalu bod ar gael i weithio, rhaid i'r asiant gyflwyno i'r Cyngor adroddiad am ffeithiau'r achos a darparu'r holl wybodaeth a restrir yn Rhan 2 o'r Atodlen ac sydd ar gael i'r asiant mewn perthynas â'r athro neu'r athrawes. 2 Rhaid i'r Cyngor drefnu bod yr holl wybodaeth a ddarperir iddynt o dan y rheoliad hwn ar gael i Bwyllgor Ymchwilio. Jane Hutt Y Gweinidog dros Blant, Addysg, Dysgu Gydol Oes a Sgiliau, un o Weinidogion Cymru 2 Mehefin 2009